Malema se uitlatings ‘verkeerd en barbaars’Malema tydens Maandag se hofverskyning. Foto: EFF/Twitter Zandile Gumede, burgemeester van die eThekwini-metro, het Dinsdag in Durban gesê daar is ŉ dringende behoefte om rasseverdeeldheid tussen verskillende rasgroepe in die land te genees. “Ons veroordeel Malema se uitlatings ten sterkste. Dié soort uitlatings kan saadjies van rasseverdeeldheid plant. Ons moet die verdeeldheid wat deur die apartheidsregering gevorm is beëindig. Van die verdeeldheid is deur afsonderlike ontwikkeling veroorsaak en ons moet nooit ooit toelaat dat dit weer gebeur nie. Die apartheidsregering het probeer om verdeeldheid te skep, maar het misluk. Tans is daar weer elemente wat probeer om ons te verdeel.” Malema het die uitlatings gemaak nadat hy verlede week in die Newcastle-landdroshof verskyn het op aanklagte wat verband hou met sy aanmoediging om grond te beset. “Toe wit mense in Suid-Afrika aangekom het, het hulle ŉ swart volksmoord gepleeg toe swart mense van hul grond ontneem is,” het hy gesê. Volgens Malema is swart mense “soos diere” doodgemaak. “Ons vra nie vir ŉ slagting van wit mense nie, ten minste nie nou al nie.” Malema is by die Menseregtekommissie verkla weens sy uitlatings. Die ANC het nog nie veel kwytgeraak oor Malema se uitlatings nie. Super Zuma, die ANC se sekretaris, het wel gesê Malema moet sy saak in die hof stel.